

Αρκαλοχώρι, 02/09/2024

Προς: ΜΜΕ

**ΔΕΛΤΙΟ ΤΥΠΟΥ**

**Μήνυση κατά αγνώστων για την απαράδεκτη κλοπή του εξοπλισμού στο κτίριο της Σχολής Κεραμικής- Β. Κεγκέρογλου: «Ντροπή και ξανά ντροπή»**

Ένα απίστευτο περιστατικό κλοπής που μόνο όνειδος προκαλεί σημειώθηκε στο κτίριο της Σχολής Κεραμικής στη περιοχή Λιβάδα, στο Θραψανό του Δήμου Μινώα Πεδιάδας.

Μέσα στο Σαββατοκύριακο που πέρασε, διαρρήκτες με γνώσεις.... υδραυλικού, αφαίρεσαν και έκλεψαν από το κτίριο, είδη υγιεινής, ντουλάπια κουζίνας, νεροχύτες, μεσόπορτες και αναλώσιμα υλικά του εξοπλισμού ενώ ο δράστης ή οι δράστες κατάφεραν να αφαιρέσουν και τον ηλιακό από την οροφή του κτιρίου για τη Σχολή Κεραμικής που έχει προγραμματιστεί να λειτουργήσει σύντομα!

Ο Δήμαρχος Μινώα Πεδιάδας Βασίλης Κεγκέρογλου μετέβη το σημείο, αντικρίζοντας τις αποκαρδιωτικές εικόνες του εξοπλισμού που εκλάπη και οι οποίες προκαλούν οργή και αγανάκτηση.

"Ντροπή και ξανά ντροπή, αφού τα στοιχεία δείχνουν ότι οι διαρρήκτες δεν είναι ούτε ξένοι, ούτε ειδικές ομάδες. Με τη χορηγία συμπολίτη μας διατίθενται 5.000 ευρώ για κάθε πληροφορία που θα μας δοθεί εμπιστευτικά και οδηγεί ευθέως στην αποκάλυψη των κλεφτών και την ανεύρεση των κλοπιμαίων! Πρόκειται για μία απαράδεκτη, προκλητική και οργανωμένη ενέργεια με σοβαρό αντίκτυπο στη κοινωνία και τους Δημότες αλλά και το Δήμο συνολικά που μέσω της Τεχνικής του Υπηρεσίας έχει επιδοθεί σε ένα αγώνα δρόμου για την ολοκλήρωση του πρότζεκτ της Σχολής Κεραμικής σε συνεργασία με το Υπουργείο Πολιτισμού και το Πανεπιστήμιο Δυτικής Μακεδονίας», ανέφερε ο Δήμαρχος Βασίλης Κεγκέρογλου.

Μάλιστα ο Αντιδήμαρχος Τεχνικών έργων Γιώργος Μελεμενής μετέβη στο Α.Τ Μινώα Πεδιάδας και κατέθεσε μήνυση κατά αγνώστων ενώ στο σημείο μετέβη η Σήμανση για τη λήψη αποτυπωμάτων .